আরও একটি কারণেও সুপ্রিম কোর্টের পক্ষে উপরোক্ত নাগরিকত্ব মামলার সময় গোলাম আযমের ১৯৭১-এর অপরাধের বিষয়টির নিরূপণ করা সম্ভব ছিল না, চূড়ান্ত নিষ্পত্তি করা তো আরও দূরের কথা। গোলাম আযমের বিরুদ্ধে অভিযোগগুলো হল ১৯৭১ সালে সংঘটিত “আন্তর্জাতিক অপরাধ”-সমূহের সংঘটনে পাকিস্তান বাহিনীর নেতৃস্থানীয় সহযোগী হিসেবে পরিকল্পনা করা, ষড়যন্ত্র করা, উসকানী দেয়া, সম্পৃক্ত থাকা ইত্যাদি। কিন্তু, “আন্তর্জাতিক অপরাধ” নিরূপণের জন্য যে ধরণের আদালত প্রয়োজন হয়, সুপ্রিম কোর্ট সে ধরণের আদালত নয়। অপরাধ নিরূপণের জন্য দরকার সাক্ষী-সাবুদ-এর জবানবন্দী-জেরার ব্যবস্থা, যা ‘কিছু ব্যতিক্রম’7 বাদে সুপ্রিম কোর্টে নেই। অপরাধ নিরূপণের জন্য প্রয়োজন হয় ফৌজদারি বা ক্রিমিনাল আদালতের (যেমনটি বতর্মানের আন্তর্জাতিক অপরাধ ট্রাইবুনাল), কিন্তু সুপ্রিম কোর্ট সে জাতীয় কোনো আদালত নয়। সুপ্রিম কোর্ট (হাইকোর্ট এবং আপিল বিভাগ) কেবল আইনগত বৈধতা এবং সংবিধি ও সংবিধানের ব্যাখ্যার8 বিষয়গুলোই নিরূপণ করতে পারে। যেমন: নাগরিকত্ব বাতিল আইনত বৈধ কি না এমন প্রশ্ন। কিন্তু, অত্যন্ত ব্যতিক্রমী কিছু পরিস্থিতি ছাড়া, কোনো তথ্যগত প্রশ্ন (question of fact), বিশেষত তা যদি ১৯৭১ সালে গোলাম আযমের অপরাধ নিরূপণের মতো কোনো প্রশ্ন হয়, তাহলে তা সুপ্রিম কোর্ট নিরূপণ করতে পারে না। এ জাতীয় কোনো তথ্যগত প্রশ্ন যদি নিরূপণের প্রয়োজন পড়ে, তাহলে সুপ্রিম কোর্ট বড়জোর কোনো নিম্ন আদালতকে নির্দেশ দিতে পারে সাক্ষী-সাবুদ-জবানবন্দী-জেরা-আলামত বিশ্লেষণের মাধ্যমে তা উদ্‌ঘাটন করতে, কিন্তু তাও কেবল সে-সব মামলার ক্ষেত্রে যেগুলোর উৎপত্তি নিম্ন আদালত থেকে9। অথবা, নীচের কোনো ফৌজদারি আদালত থেকে কারো অপরাধের বিষয়ে তথ্যগত নিষ্পত্তি এবং রায় হয়ে আসলে সুপ্রিম কোর্ট কেবল তার আইনগত প্রশ্নের বৈধতার দিকগুলো দেখতে পারে। সুতরাং, কোনো ধরণের সাক্ষী-প্রমাণ-আলামত যাচাই ছাড়া (যা সুপ্রিম কোর্টের পক্ষে সাধারণভাবে যাচাই সম্ভবও না) গোলাম আযম ১৯৭১-এ সংঘটিত অপরাধে দোষী কি নির্দোষ তা সুপ্রিম কোর্টের পক্ষ থেকে ঘোষণা করার প্রশ্নই ওঠে না। আর যদি রায়ে কথা প্রসঙ্গে তেমন কিছু উল্লেখও হয়ে থাকে, কেবল তা থেকে বিষয়টির আইনগত চূড়ান্ত নিষ্পত্তি হয়েছে ধরে নিলে ভুল করা হবে।